钦定古今图书集成/理学汇编/经籍典/第138卷 > 《汉韩婴诗外传二》 > 《角弓五》
## 钦定古今图书集成/理学汇编/经籍典/第138卷 > 《汉韩婴诗外传二》 > 《角弓五》

夫当世之愚，饰邪说，文奸言，以乱天下，欺惑众愚，使
混然不知是非治乱之所存者，即是范雎、魏牟、田文、
庄周、慎到、田骈、墨翟、宋钘、邓㭊、惠施之徒也。此十子
者，皆顺非而泽，闻见杂博，然而不师上古，不法先王，
按往旧造说，务而自功，道无所遇，二人相从。故曰：“十
子者之工说”，说皆不足合大道，美风俗，治纲纪，然其
持之各有故，言之皆有理，足以欺惑众愚，交乱扑鄙，
即是十子之罪也。若夫“总方略，一统类，齐言行，群天
下之英杰，告之以大道，教之以至顺，隩窔之间，衽席
之上，简然圣王之文具，沛然平世之俗起”，工说者不
能入也。十子者不能亲也，无置锥之地而王公不能
与争名，即是圣人之未得志者也，仲尼是也，舜、禹是
也，仁人将何务哉？上法舜禹之制，下则仲尼之义，以
务息十子之说。如是者，仁人之事毕矣，天下之害除
矣，圣人之迹著矣。《诗》曰：“雨雪瀌瀌，见𬀪聿消。”